62024CJ0619
A BÍRÓSÁG ÍTÉLETE (ötödik tanács)
2026. február 5. (
*1
)
„Előzetes döntéshozatal – Közös kül‑ és biztonságpolitika – Az Oroszországi Föderáció ukrajnai helyzetet destabilizáló intézkedései miatt hozott korlátozó intézkedések – 833/2014/EU rendelet – A 3i. cikk (1) és (3ad) bekezdése – XXI. melléklet – Az Oroszországi Föderáció számára jelentős bevételt generáló termékek Európai Unióba történő behozatalának tilalma – Jármű behozatala”
A C‑619/24. sz. ügyben,
az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Finanzgericht Düsseldorf (düsseldorfi pénzügyi bíróság, Németország) a Bírósághoz 2024. szeptember 23‑án érkezett, 2024. szeptember 4‑i határozatával terjesztett elő a
JG
és
a Hauptzollamt Düsseldorf
között folyamatban lévő eljárásban,
A BÍRÓSÁG (ötödik tanács),
tagjai: M. L. Arastey Sahún tanácselnök, J. Passer, E. Regan, D. Gratsias (előadó) és B. Smulders bírák,
főtanácsnok: L. Medina,
hivatalvezető: A. Calot Escobar,
tekintettel az írásbeli szakaszra,
figyelembe véve a következők által előterjesztett észrevételeket:
–
JG képviseletében H. Nehm Rechtsanwalt,
–
a német kormány képviseletében J. Möller és P. E. Wagner, meghatalmazotti minőségben,
–
a cseh kormány képviseletében K. Najmanová, M. Smolek és J. Vláčil, meghatalmazotti minőségben,
–
a holland kormány képviseletében M. K. Bulterman és M. H. S. Gijzen, meghatalmazotti minőségben,
–
az Európai Bizottság képviseletében M. Carpus‑Carcea és M. Kellerbauer, meghatalmazotti minőségben,
tekintettel a főtanácsnok meghallgatását követően hozott határozatra, miszerint az ügy elbírálására a főtanácsnok indítványa nélkül kerül sor,
meghozta a következő
Ítéletet
1
Az előzetes döntéshozatal iránti kérelem a 2022. április 8‑i (EU) 2022/576 tanácsi rendelettel (HL 2022. L 111., 1. o.; helyesbítések: HL 2022. L 190., 191. o.; HL 2022. L 202., 58. o.) módosított, az ukrajnai helyzetet destabilizáló orosz intézkedések miatt hozott korlátozó intézkedésekről szóló, 2014. július 31‑i 833/2014/EU tanácsi rendelet (HL 2014. L 229., 1. o.; helyesbítések: HL 2014. L 246., 59. o.; HL 2022. L 114., 214. o.; HL 2022. L 210., 20. o.) 3i. cikke (1) bekezdésének és a 2023. december 18‑i (EU) 2023/2878 tanácsi rendelettel (HL L, 2023/2878) módosított, az ukrajnai helyzetet destabilizáló orosz intézkedések miatt hozott korlátozó intézkedésekről szóló, 2014. július 31‑i 833/2014/EU tanácsi rendelet (HL 2014. L 229., 1. o.; helyesbítések: HL 2014. L 246., 59. o.; HL 2022. L 114., 214. o.; HL 2022. L 210., 20. o.) 3i. cikke (3ad) bekezdésének az értelmezésére vonatkozik.
2
E kérelmet a Düsseldorfban (Németország) lakóhellyel rendelkező JG orosz állampolgár és a Hauptzollamt Düsseldorf (düsseldorfi fővámhivatal) (a továbbiakban: vámhivatal) között folyamatban lévő jogvita keretében terjesztették elő, amelynek tárgya egy, JG által Oroszországban vásárolt, majd Németországba behozott használt gépjármű e vámhivatal általi lefoglalása.
Jogi háttér
A 2014/512/KKBP határozat
3
A 2022. április 8‑i (KKBP) 2022/578 tanácsi határozattal (HL 2022. L 111., 70. o.) módosított, az ukrajnai helyzetet destabilizáló orosz intézkedések miatt hozott korlátozó intézkedésekről szóló, 2014. július 31‑i 2014/512/KKBP tanácsi határozat (HL 2014. L 229., 13. o.) 4k. cikkének (1) és (6) bekezdése a következőképpen rendelkezik:
„(1)   Tilos közvetlenül vagy közvetve megvásárolni, behozni vagy átadni olyan termékeket az [Európai] Unióba, amelyek jelentős bevételeket generálnak Oroszországnak, és ezáltal lehetővé teszik számára az ukrajnai helyzetet destabilizáló tevékenységek végzését, ha azok Oroszországból származnak, vagy azokat Oroszországból exportálják.
[…]
(6)   Az Unió megteszi a szükséges intézkedéseket az e cikk hatálya alá tartozó releváns termékek meghatározása céljából.”
A 2022/578 határozat
4
A 2022/578 határozat (6) preambulumbekezdése kimondja:
„Tekintettel a helyzet súlyosságára, valamint Oroszország Ukrajnával szembeni katonai agressziójára válaszul, helyénvaló további korlátozó intézkedéseket bevezetni. […] Helyénvaló korlátozni a sugárhajtómű‑üzemanyag és egyéb termékek Oroszországba irányuló kivitelét, valamint további importkorlátozásokat bevezetni bizonyos, Oroszország által exportált vagy onnan származó termékekre, ideértve a szenet és egyéb szilárd fosszilis tüzelőanyagokat. […]”
A 833/2014 rendelet
5
A 833/2014 rendelet (2) preambulumbekezdése szerint:
„A[z Európai Unió] Tanács[a] 2014. július 22‑én megállapította, hogy amennyiben Oroszország nem teljesíti az Európai Tanács 2014. június 27‑i következtetéseiben és a Tanács 2014. július 22‑i következtetéseiben meghatározott követeléseket, úgy a Tanács készen áll további jelentős korlátozó intézkedések haladéktalan bevezetésére. Ezért további korlátozó intézkedéseket kell alkalmazni egyrészt annak érdekében, hogy az Ukrajna területi integritásának, szuverenitásának és függetlenségének aláásására irányuló orosz intézkedések költségei megnövekedjenek, másrészt pedig a válság békés rendezésének előmozdítása céljából. Ezen intézkedések folyamatos felülvizsgálat alatt állnak majd, valamint a helyi fejleményekre tekintettel ezeket fel lehet függeszteni vagy vissza lehet vonni, illetve ki lehet egészíteni más korlátozó intézkedésekkel.”
6
Az e rendeletbe a 2022/576 rendelettel beillesztett 3i. cikk a következőképpen rendelkezik:
„(1)   Tilos közvetlenül vagy közvetve megvásárolni, behozni vagy átadni a XXI. mellékletben felsorolt olyan termékeket az Unióba, amelyek jelentős bevételeket generálnak Oroszországnak, és ezáltal lehetővé teszik számára az ukrajnai helyzetet destabilizáló intézkedések meghozatalát, ha azok Oroszországból származnak, vagy azokat Oroszországból exportálják.”
7
A 833/2014 rendelet e 3i. cikkébe a 2022. október 6-i (EU) 2022/1904 tanácsi rendelettel (HL 2022. L 259. I., 3. o.) beillesztett (3a) bekezdés a következőket mondja ki:
„(3a) Az (1) bekezdésben előírt tilalom nem alkalmazandó az Unió és a tagállamok diplomáciai és konzuli képviseleteinek – beleértve a küldöttségeket, a nagykövetségeket és a missziókat – működéséhez szükséges, valamint a tagállamok állampolgárainak és azok közvetlen családtagjainak személyes használatára szolgáló oroszországi vásárlásokra.”
8
A 833/2014 rendelet e 3i. cikkébe a 2023/2878 rendelettel beillesztett (3aa)–(3aj) bekezdés a következőképpen rendelkezik:
„(3aa)   Valamely tagállam hatáskörrel rendelkező hatóságai megengedhetik azon áruk behozatalát, amelyeket szigorúan az Unióba beutazó természetes személyek vagy közvetlen családtagjaik személyes használatára szánnak, az ezen egyének tulajdonában lévő és nyilvánvalóan nem eladásra szánt személyes használati tárgyakra korlátozva.
(3ab)   A hatáskörrel rendelkező hatóságok az általuk megfelelőnek ítélt feltételek mellett engedélyezhetik a [Kombinált Nómenklatúra] 8703 [vámtarifaszáma] alá tartozó olyan jármű Unióba történő beléptetését, amelyet nem eladásra szánnak, és amely valamely tagállam olyan állampolgárának vagy annak olyan közvetlen családtagjának a tulajdonában van, aki lakóhellyel rendelkezik Oroszországban, és aki a járművet szigorúan személyes használat céljából vezeti az Unióba.
(3ac)   Az (1) bekezdésben foglalt tilalom nem alkalmazandó a [Kombinált Nomenklatúra] 8703 [vámtarifaszáma] alá tartozó gépjárművek Unióba történő beléptetésére, feltéve, hogy a gépjárművek diplomata rendszámtáblával rendelkeznek, valamint diplomáciai és konzuli képviseletek – a küldöttségeket, nagykövetségeket és missziókat is beleértve – vagy a nemzetközi joggal összhangban mentességet élvező nemzetközi szervezetek működéséhez szükségesek, vagy ezek személyzete és közvetlen családtagjaik általi személyes használatra szolgálnak.
(3ad)   Az (1) bekezdésben foglalt tilalom nem akadálya annak, hogy a 2023. december 19‑én már az Unió területén lévő járműveket valamely tagállamban nyilvántartásba vegyék.
[…]”
9
A 2022/1904 rendelettel módosított 833/2014 rendelet „A 3i. cikkben említett termékek és technológiák jegyzéke” című XXI. mellékletének B. része a Kombinált Nómenklatúra (KN) 8703 vámtarifaszáma alatt a következő leírást tartalmazta:
„Gépkocsi és más jármű, elsősorban 10‑nél kevesebb személy szállítására tervezett, beleértve a kombi típusú gépkocsit és a versenyautót is (a 8702 vtsz. alá tartozó gépjárművek kivételével).”
A 2022/576 rendelet
10
A 2022/576 rendelet (2) preambulumbekezdése kimondja:
„A 833/2014/EU rendelet végrehajtja a 2014/512/KKBP tanácsi határozatban előírt egyes intézkedéseket.”
Az alapeljárás és az előzetes döntéshozatalra előterjesztett kérdések
11
2023. január 27‑én az alapeljárás felperese, aki Düsseldorfban (Németország) lakóhellyel rendelkező orosz állampolgár, használt gépjárművet vásárolt Oroszországban, amelyet saját nevében Oroszországban nyilvántartásba vetetett, és amellyel 2023. május 11‑én Lengyelországba utazott. E tagállam területéről ezt a járművet, amelyen ekkor nem volt rendszámtábla, pótkocsin Düsseldorfba szállították.
12
2023. augusztus 28‑án az alapeljárás felperese a szóban forgó járművet 50390,71 euró vámértékkel bejelentette a vámhivatalnál a szabad forgalomba bocsátás érdekében. Ugyanezen a napon hozott határozatával a vámhivatal lefoglalta a szóban forgó járművet, és érvénytelenítette a vámáru‑nyilatkozatot azzal az indokkal, hogy e jármű behozatala a 2022/576 rendelettel módosított 833/2014 rendelet 3i. cikkének (1) bekezdése alapján tilos.
13
Miután a vámhivatal – az előző pontban leírttal azonos indokkal – elutasította az alapeljárás felperese által bejelentett panaszt, e felperes keresetet nyújtott be a szóban forgó jármű lefoglalásáról szóló határozat ellen a Finanzgericht Düsseldorfhoz (düsseldorfi pénzügyi bíróság, Németország), amely a kérdést előterjesztő bíróság. E kereset alátámasztása érdekében az alapeljárás felperese arra hivatkozik, hogy a szóban forgó jármű 2023. december 19‑én az Unió területén volt, így azt a 2023/2878 rendelettel módosított 833/2014 rendelet 3i. cikkének (3ad) bekezdése alapján valamely tagállamban nyilvántartásba lehetett venni. Álláspontja szerint e rendelkezés nem kizárólag azokra a járművekre vonatkozik, amelyek megfelelnek a 2023/2878 rendelettel módosított 833/2014 rendelet 3i. cikkének (3ab) és (3ac) bekezdésében foglalt feltételeknek. Emellett az alapeljárás felperese úgy véli, hogy a szóban forgó jármű behozatala nem generál jelentős bevételt az Oroszországi Föderáció számára, így e behozatal nem ellentétes a 2022/576 rendelettel módosított 833/2014 rendelet 3i. cikkének (1) bekezdésével.
14
A kérdést előterjesztő bíróság szerint az alapügy kimenetele először is attól függ, hogy a 2022/576 rendelettel módosított 833/2014 rendelet 3i. cikkének (1) bekezdését akként kell‑e értelmezni, hogy az e rendelet 2022/1904 rendelettel módosított XXI. mellékletében felsorolt termékek Unióba irányuló adásvételének, behozatalának vagy átadásának tilalma csak akkor alkalmazandó, ha megállapítható, hogy a szóban forgó termékek jelentős bevételt generálnak az Oroszországi Föderáció számára, és ezáltal lehetővé teszik számára az ukrajnai helyzetet destabilizáló intézkedések végrehajtását.
15
Abban az esetben, ha erre az első kérdésre nemleges választ kell adni, a kérdést előterjesztő bíróság szerint másodsorban azt kell vizsgálni, hogy a 2023/2878 rendelettel módosított 833/2014 rendelet 3i. cikkének (3ad) bekezdését akként kell‑e értelmezni, hogy az Unió területén 2023. december 19‑én tartózkodó jármű nyilvántartásba vételének lehetősége az e 3i. cikk (3ab) vagy (3ac) bekezdésének hatálya alá nem tartozó olyan jármű tekintetében is fennáll, amelynek az Unióba irányuló behozatalát vagy átadását a 2022/576 rendelettel módosított 833/2014 rendelet 3i. cikkének (1) bekezdése tiltja, és így a vámhatóságnak fel kell oldania a szóban forgó jármű lefoglalását.
16
Ilyen körülmények között a Finanzgericht Düsseldorf (düsseldorfi pénzügyi bíróság) úgy határozott, hogy az eljárást felfüggeszti, és előzetes döntéshozatal céljából a következő kérdéseket terjeszti a Bíróság elé:
„1)
Úgy kell‑e értelmezni a [2022/576 rendelettel] módosított [833/2014 rendelet] 3i. cikkének (1) bekezdését, hogy a [833/2014 rendelet] XXI. mellékletében felsorolt termékek behozatalára vagy átadására vonatkozó tilalom csak akkor alkalmazandó, ha bizonyítható, hogy a szóban forgó termék jelentős bevételeket generál [az Oroszországi Föderáció] számára, és ezáltal lehetővé teszi számára az ukrajnai helyzetet destabilizáló intézkedések meghozatalát?
2)
Az első kérdésre adott nemleges válasz esetén: Úgy kell‑e értelmezni a [2023/2878 rendelettel] módosított [833/2014/EU rendelet] 3i. cikkének (3ad) bekezdését, hogy a 2023. december 19‑én már az Unió területén lévő jármű e rendelkezés alapján történő nyilvántartásba vétele a 833/2014 rendelet 3i. cikke (3ab) vagy (3ac) bekezdésének hatálya alá nem tartozó azon gépjárműre is vonatkozik, amelyet a 833/2014/EU rendelet 3i. cikkének (1) bekezdése alapján tilos az Unióba behozni vagy átadni, és hogy az illetékes vámhatóság e tilalom ellenére köteles az érintett jármű lefoglalását megszüntetni?”
Az előzetes döntéshozatalra előterjesztett kérdésekről
Az első kérdésről
17
Első kérdésével a kérdést előterjesztő bíróság lényegében arra vár választ, hogy a 2022/576 rendelettel módosított 833/2014 rendelet 3i. cikkének (1) bekezdését akként kell‑e értelmezni, hogy az Unióba irányuló vásárlásra, behozatalra vagy átadásra vonatkozó, e rendelkezésben előírt tilalom az e rendelet 2022/1904 rendelettel módosított XXI. mellékletében említett KN‑vámtarifaszámok alá tartozó valamennyi termékre alkalmazandó, anélkül hogy minden egyes ügyletnél egyedileg vizsgálni kellene, hogy az adott vásárlás, behozatal vagy átadás önmagában jelentős bevételt generál‑e az Oroszországi Föderáció számára.
18
A 2022/576 rendelettel módosított 833/2014 rendelet 3i. cikke (1) bekezdésének hatályát illetően emlékeztetni kell arra, hogy az állandó ítélkezési gyakorlat szerint valamely uniós jogi rendelkezés értelmezéséhez nemcsak annak kifejezéseit, hanem a szövegkörnyezetét, és annak a szabályozásnak a célkitűzéseit is figyelembe kell venni, amelynek az részét képezi (1983. november 17‑iMerck ítélet, 292/82, EU:C:1983:335, 12. pont; 2025. március 13‑iPKK kontra Tanács ítélet, C‑72/23 P, EU:C:2025:182, 51. pont, valamint az ott hivatkozott ítélkezési gyakorlat).
19
E rendelkezés szövege kimondja, hogy tilos közvetlenül vagy közvetve megvásárolni, behozni vagy átadni olyan – különösen a 833/2014 rendelet 2022/1904 rendelettel módosított XXI. mellékletében felsorolt – termékeket az Unióba, amelyek jelentős bevételt generálnak az Oroszországi Föderációnak, és ezáltal lehetővé teszik számára az ukrajnai helyzetet destabilizáló tevékenységek végzését, ha azok Oroszországból származnak, vagy azokat Oroszországból exportálják.
20
A kérdést előterjesztő bíróság az előzetes döntéshozatal iránti kérelmében az e rendelkezés különböző nyelvi változatai közötti eltérésekre hivatkozik.
21
Közelebbről, amint arra e bíróság rámutat, e rendelkezés német és holland nyelvi változatát úgy lehet értelmezni, hogy a 833/2014 rendelet 2022/1904 rendelettel módosított XXI. mellékletében felsorolt termékekre vonatkozó ügyletnek ahhoz, hogy az ugyanezen rendelkezésben előírt tilalom hatálya alá tartozzon, ezenfelül konkrétan bevételt kell generálnia az Oroszországi Föderáció számára. Ezzel szemben más nyelvi változatok, mint például a spanyol, az angol és a francia nyelvi változat, nem értelmezhetők ilyen módon.
22
E tekintetben emlékeztetni kell arra, hogy az állandó ítélkezési gyakorlat szerint egy uniós jogi rendelkezés valamely nyelvi változatának megfogalmazása nem szolgálhat e rendelkezés értelmezésének kizárólagos alapjául, illetve e tekintetben nem élvezhet elsőbbséget más nyelvi változatokkal szemben. Az uniós jog rendelkezéseit ugyanis egységesen kell értelmezni és alkalmazni az Unió valamennyi nyelvén készült változatok figyelembevételével. Így az uniós szövegek egyes nyelvi változatai közötti eltérés esetén a szóban forgó rendelkezést azon szabályozás általános rendszerére és céljára tekintettel kell értelmezni, amelynek az a részét képezi (1977. október 27‑iBouchereau ítélet, 30/77, EU:C:1977:172, 14. pont; 2025. november 27‑iSvema Trade ítélet, C‑567/24, EU:C:2025:920, 23. pont).
23
Következésképpen azon szövegkörnyezetet illetően, amelybe a 2022/576 rendelettel módosított 833/2014 rendelet 3i. cikkének (1) bekezdése illeszkedik, a Bíróságnak már volt alkalma emlékeztetni arra, hogy a 833/2014 rendelet célja az EUMSZ 215. cikknek megfelelően a 2014/512 határozat végrehajtásához szükséges intézkedések elfogadása (2017. március 28‑iRosneft ítélet, C‑72/15, EU:C:2017:236, 141. pont), amint az a 2022/576 rendelet (2) preambulumbekezdéséből is kitűnik. Ennek alapján a 2022/578 határozattal módosított 2014/512 határozat 4k. cikkének (1) bekezdése úgy rendelkezik, hogy tilos közvetlenül vagy közvetve az Unióba megvásárolni, behozni vagy átadni az olyan termékeket, amelyek jelentős bevételt generálnak az Oroszországi Föderáció számára, és ezáltal lehetővé teszik számára az ukrajnai helyzetet destabilizáló tevékenységek végzését, ha e termékek Oroszországból származnak vagy azokat Oroszországból exportálják. Továbbá e 4k. cikk (6) bekezdése kimondja, hogy „[a]z Unió megteszi a szükséges intézkedéseket az e cikk hatálya alá tartozó releváns termékek meghatározása céljából”.
24
Az említett 4k. cikk rendelkezéseiből következik, hogy az e cikkel bevezetett rendszer keretében az Unió jogosult meghatározni azokat a termékeket, amelyek megvásárlása, behozatala vagy átadása úgy tekintendő, mint amely jelentős bevételt generál az Oroszországi Föderáció számára, és amelyeknek ennélfogva a 2022/578 határozattal módosított 2014/512 határozat 4k. cikkének (1) bekezdésében, valamint a 2022/576 rendelettel módosított 833/2014 rendelet 3i. cikkének (1) bekezdésében foglalt tilalom hatálya alá kell tartozniuk.
25
Következésképpen a 2022/576 rendelettel módosított 833/2014 rendelet 3i. cikkének (1) bekezdése nem kizárólag akkor tiltja meg valamely termék Unión belüli megvásárlását, behozatalát vagy átadását, ha az ilyen művelet önmagában véve jelentős bevételt generál az Oroszországi Föderáció számára. E rendelkezés minden olyan ügyletet tilt, amely a 833/2014 rendelet 2022/1904 rendelettel módosított XXI. mellékletében felsorolt valamely termékkel kapcsolatos.
26
Ezt az értelmezést megerősítik a 2022/576 rendelettel módosított 833/2014 rendelet 3i. cikkének (1) bekezdésében szereplő tilalom alóli kivételek, amelyek abból erednek, hogy e 3i. cikkbe a 2022/1904 rendelet (3a) bekezdést, valamint a 2023/2878 rendelet (3aa) és (3ab) bekezdést illesztett be. E kivételek közül az első értelmében ugyanis a 2022/576 rendelettel módosított 833/2014 rendelet 3i. cikkének (1) bekezdésében előírt tilalom nem alkalmazandó többek között a tagállamok állampolgárainak és azok közvetlen családtagjainak személyes használatára szolgáló oroszországi vásárlásokra. Hasonlóképpen, a többi kivétel lehetővé teszi a tagállamok illetékes hatóságai számára, hogy engedélyezzék egyrészt az olyan termékek behozatalát, amelyeket kizárólag az Unióba utazó természetes személyek vagy közvetlen családtagjaik személyes használatára szántak, amelyek e személyek személyes vagyontárgyaira korlátozódnak, amelyeket nyilvánvalóan nem eladásra szánnak, másrészt pedig az olyan jármű Unióba történő beléptetését, amelyet nem eladásra szánnak, és amely valamely tagállam olyan állampolgárának vagy annak olyan közvetlen családtagjának a tulajdonában van, aki lakóhellyel rendelkezik Oroszországban, és aki a járművet szigorúan személyes használat céljából vezeti az Unióba.
27
Márpedig, ha az e rendelet 2022/576 rendelettel módosított 3i. cikkének (1) bekezdésében megállapított tilalom csak akkor lenne alkalmazandó, ha az érintett vásárlás, behozatal vagy átadás – tekintettel annak sajátos jellemzőire – önmagában véve alkalmas lenne arra, hogy az Oroszországi Föderáció számára jelentős bevételt generáljon, nem lenne szükség e kivételek előírására. Ezek ugyanis egyrészt az Oroszországban vásárolt olyan árukra vonatkoznak, amelyek az érintett természetes személyek személyes használatára szolgálnak. E követelmény hangsúlyozza, hogy olyan termékekről van szó, amelyek e tekintetben elengedhetetlennek tekinthetőek, kizárva minden olyan luxuscikket vagy az átlagosat meghaladó értékű árut, amely e ténynél fogva ilyen bevételt generálhat. Másrészt az említett kivételek hatálya alá eső termékeknek az érintett természetes személyek tulajdonában kell állniuk, és azok importja a személyes vagyontárgyaikra és olyan vagyontárgyakra korlátozódik, amelyeket nyilvánvalóan nem eladásra szánnak. Ebből következik, hogy e kivételek olyan ügyletekre vonatkoznak, amelyek már jellegüknél fogva sem alkalmasak ilyen bevétel generálására.
28
Azt az értelmezést, amely szerint a 2022/576 rendelettel módosított 833/2014 rendelet 3i. cikkének (1) bekezdésében előírt tilalom az e rendelet 2022/1904 rendelettel módosított XXI. mellékletében felsorolt valamennyi termékre alkalmazandó, anélkül hogy minden egyes ügylet esetében külön‑külön vizsgálni kellene, hogy az érintett vásárlás, behozatal vagy átadás jelentős bevételt generál‑e az Oroszországi Föderáció számára, megerősíti azon szabályozás célja is, amelynek e rendelkezés a részét képezi.
29
A 833/2014 rendelet (2) preambulumbekezdéséből ugyanis kitűnik, hogy e rendelet célja további korlátozó intézkedések alkalmazása „egyrészt annak érdekében, hogy az Ukrajna területi integritásának, szuverenitásának és függetlenségének aláásására irányuló orosz intézkedések költségei megnövekedjenek, másrészt pedig a válság békés rendezésének előmozdítása céljából”.
30
Egyébiránt, amint arra a jelen ítélet 23. pontja emlékeztetett, a 2022/576 rendelettel módosított 833/2014 rendelet célja a 2014/512 határozat végrehajtásához szükséges intézkedések elfogadása. E tekintetben meg kell jegyezni, hogy az e 2014/512 határozatot módosító 2022/578 határozat (6) preambulumbekezdése szerint a helyzet súlyosságára tekintettel és az Oroszországi Föderáció Ukrajna elleni katonai agressziójára válaszul helyénvaló további korlátozó intézkedéseket bevezetni, így többek között „további importkorlátozásokat bevezetni bizonyos, Oroszország által exportált vagy onnan származó termékekre”.
31
Márpedig a 2022/576 rendelettel módosított 833/2014 rendelet 3i. cikkének (1) bekezdésében előírt tilalomnak az e rendelet 2022/1904 rendelettel módosított XXI. mellékletében említett KN‑vámtarifaszámok alá tartozó valamennyi termékre történő alkalmazása alkalmas az ilyen célok hatékony elérésére, e célok megvalósítását viszont akadályozná, ha ezen alkalmazás attól függne, hogy az adott egyedi termék önmagában jelentős bevételt generál‑e az Oroszországi Föderáció számára.
32
A fenti megfontolásokra tekintettel az első kérdésre azt a választ kell adni, hogy a 2022/576 rendelettel módosított 833/2014 rendelet 3i. cikkének (1) bekezdését akként kell értelmezni, hogy az Unióba irányuló vásárlásra, behozatalra vagy átadásra vonatkozó, e rendelkezésben előírt tilalom az e rendelet 2022/1904 rendelettel módosított XXI. mellékletében említett KN‑vámtarifaszámok alá tartozó valamennyi termékre alkalmazandó, anélkül hogy minden egyes ügyletnél egyedileg vizsgálni kellene, hogy az adott vásárlás, behozatal vagy átadás önmagában jelentős bevételt generál‑e az Oroszországi Föderáció számára.
A második kérdésről
33
Második kérdésével a kérdést előterjesztő bíróság lényegében arra vár választ, hogy a 2023/2878 rendelettel módosított 833/2014 rendelet 3i. cikkének (3ad) bekezdését akként kell‑e értelmezni, hogy az e rendelkezésben említett, a 2023. december 19‑én már az Unió területén található jármű valamely tagállamban való nyilvántartásba vételére vonatkozó lehetőség azon járművekre is kiterjed, amelyek e napon a 2022/576 rendelettel módosított 833/2014 rendelet 3i. cikkének (1) bekezdésében előírt tilalom megsértésével voltak jelen e területen.
34
E tekintetben meg kell állapítani, hogy a 2023/2878 rendelettel módosított 833/2014 rendelet 3i. cikke (3ad) bekezdésének nem célja az e 3i. cikk (1) bekezdésében előírt tilalom alóli kivétel bevezetése. Magából e (3ad) bekezdés szövegéből ugyanis kitűnik, hogy az kizárólag a jármű nyilvántartásba vételére vonatkozik, nem pedig annak az Unióba irányuló adásvételére, behozatalára vagy átadására.
35
Ebből következik, hogy az e 3i. cikk (3ad) bekezdése által a 2023. december 19‑én már az Unió területén található járművek nyilvántartásba vételét illetően biztosított lehetőség csak azon járművekre vonatkozhat, amelyek e területen való jelenléte nem a 2022/576 rendelettel módosított 833/2014 rendelet 3i. cikkének (1) bekezdésében előírt tilalom megsértésének eredménye.
36
A fentiekre tekintettel a második kérdésre azt a választ kell adni, hogy a 2023/2878 rendelettel módosított 833/2014 rendelet 3i. cikkének (3ad) bekezdését akként kell értelmezni, hogy az e rendelkezésben említett, a 2023. december 19‑én már az Unió területén található jármű valamely tagállamban való nyilvántartásba vételére vonatkozó lehetőség nem terjed ki azon járművekre, amelyek e napon a 2022/576 rendelettel módosított 833/2014 rendelet 3i. cikkének (1) bekezdésében előírt tilalom megsértésével voltak jelen e területen.
A költségekről
37
Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
A fenti indokok alapján a Bíróság (ötödik tanács) a következőképpen határozott:
1)
A 2022. április 8‑i (EU) 2022/576 tanácsi rendelettel módosított, az ukrajnai helyzetet destabilizáló orosz intézkedések miatt hozott korlátozó intézkedésekről szóló, 2014. július 31‑i 833/2014/EU tanácsi rendelet 3i. cikkének (1) bekezdését
a következőképpen kell értelmezni:
az Európai Unióba irányuló vásárlásra, behozatalra vagy átadásra vonatkozó, e rendelkezésben előírt tilalom a Kombinált Nomenklatúrának az e rendelet 2022. október 6‑i (EU) 2022/1904 tanácsi rendelettel módosított XXI. mellékletében említett vámtarifaszámai alá tartozó valamennyi termékre alkalmazandó, anélkül hogy minden egyes ügyletnél egyedileg vizsgálni kellene, hogy az adott vásárlás, behozatal vagy átadás önmagában jelentős bevételt generál‑e az Oroszországi Föderáció számára.
2)
A 2023. december 18‑i (EU) 2023/2878 tanácsi rendelettel módosított 833/2014 rendelet 3i. cikkének (3ad) bekezdését
a következőképpen kell értelmezni:
az e rendelkezésben említett, a 2023. december 19‑én már az Unió területén található jármű valamely tagállamban való nyilvántartásba vételére vonatkozó lehetőség nem terjed ki azon járművekre, amelyek e napon a 2022/576 rendelettel módosított 833/2014 rendelet 3i. cikkének (1) bekezdésében előírt tilalom megsértésével voltak jelen e területen.
Aláírások
(
*1
)	Az eljárás nyelve: német.